# पहिलो परिच्छेद

## १.१ विषय प्रवेश

प्रस्तुत शोधकार्य ‘उर्वशी’ खण्डकाव्यमा प्रयुक्त पात्रहरूको विश्लेषणसँग सम्बन्धित रहेको छ । यसमा मुख्यतया कवि सिद्धिचरण श्रेष्ठद्वारा रचित ‘उर्वशी’ खण्डकाव्यका पात्रहरूको विश्लेषण गरिएको छ । श्रेष्ठले १९९७ सालमा जहाँनिया राणाशासनको निरङ्कुशताका विरुद्धमा आफ्ना क्रान्तिकारी गतिविधि सञ्चालन गरेकामा कारावासको सजाय भोग्नु परेको र सोही कारावासको अवधिमा उनले अगि बढाएको सिर्जनात्मक कार्यकलापको एक उत्कृष्ट उपलब्धि ‘उर्वशी’ खण्डकाव्य हो । उनले १९९७ सालमा नै यस खण्डकाव्यको रचना थालेका हुन् भने २०१७ सालमा यसको उपसंहारका साथै भूमिका पनि लेखी यसलाई सार्वजनिक प्रकाशनमा ल्याएका हुन् ।

‘उर्वशी’ खण्डकाव्य कथावस्तुका दृष्टिले अंशतः महाभारतको वन पर्वमा वर्णित उर्वशी विषयक कथामा आधारित भए पनि आफ्ना निजी स्वरूप र विशेषताले गर्दा नितान्त मौलिक र नवीन बनेको छ । यी मौलिकताले गर्दा नै‘उर्वशी’ को कथावस्तु प्रसिद्ध र उत्पाद्य स्रोतको मिश्रित रूप लिई प्रस्तुत भएको छ । प्रस्तुत खण्डकाव्य दैत्यहरूलाई पराजित गरी फर्केका वीर अर्जुनका सम्मानमा आयोजित सभामा अर्जुनलाई देखेर उर्वशी अर्जुनप्रति अनुरक्त भएसम्मको घटना आदि भाग, त्यसैगरी उर्वशी अर्जुनका शयनागारमा पुगी अर्जुन उसमा त्याग र भोगको द्वन्द्व चलेको घटनासम्म पुग्दा यस खण्डकाव्यको मध्यभाग र अर्जुनका त्यागको निर्णयपछि क्रोधान्धी उर्वशीले श्राप दिएको घटनासम्म पुग्दा यस खण्डकाव्यको अन्त्य भाग निर्माण भएको छ । यस खण्डकाव्यमा शृङ्गार रस अङ्गी रसका रूपमा आएको छ भने रौद्र आदि रसको पनि प्रयोग गरिएको छ साथै यस खण्डकाव्यमा बद्ध लयढाँचाको गीतिगुणयुक्त सुमधुर प्रयोग गरिएको छ । प्रस्तुत खण्डकाव्यमा मात्रा छन्दका चतुष्पदी ढाँचामा थाल्दा हुन आउने २७७ जति श्लोक देखापर्दछन् भने उपसंहार सहित नौवटा सर्गहरू रहेका छन् ।

खण्डकाव्यकार सिद्धिचरण श्रेष्ठको ‘उर्वशी’ खण्डकाव्य लय, भाव, भाषा, विषयवस्तु, द्वन्द्व आदि हरेक दृष्टिकोणबाट उच्चकोटिको रहेको पाइन्छ । प्रस्तुत खण्डकाव्यलाई अन्य केही कोणबाट अध्ययन तथा समीक्षा गरिएको पाइएको भए तापनि पात्रविधानका कोणबाट व्यापक रूपमा यसको अध्ययन भएको छैन । त्यसैले यहाँ यसको विधातात्विक विवेचनाका साथै मुख्यतः पात्रविधानका कोणबाट विवेचना तथा मूल्याङ्कन गर्ने प्रयास गरिएको छ ।

## १.२ पात्रको परिभाषा

पात्रको परिभाषा साहित्यका विभिन्न विधाको तात्विक विवेचनाका क्रममा विभिन्न कोणबाट गरिएको पाइन्छ । ग्रीक लेखक थियोफ्रास्टले इशाको दोस्रो शताब्दीतिर क्यारेक्टर्स नामको किताब लेखी साहित्यिक विधा पात्र (लिटरेरी जेनरे) को सुरुवात गरेका देखिन्छ । ‘क्यारेक्टर’ शब्दको रूप १७ औँ शताब्दीको प्रारम्भतिर व्यापक प्रचलनमा आएको पाइन्छ । तत्कालीन लेखकहरू जोसेफ हल, सर थोमस ओभरबरी र जोन अर्लीद्वारा क्यारेक्टरको सम्बन्धमा लेखिएका पुस्तकहरूले पछिल्ला निबन्ध इतिहास र आख्यानका लेखकहरूलाई प्रभाव पारेको पाइन्छ । क्यारेक्टर भनेका वर्णनात्मक वा नाटकीय कृतिमा प्रस्तुत अथवा प्रतिनिधित्व गराइएका व्यक्तिहरू हुन् जसले संवाद र अभिनयका माध्यमद्वारा लेखकले दिन खोजेको सन्देशलाई पाठकसामु प्रुयाउँदछ । ई.एम. फोस्टरले १९२७ मा ‘एस्पेक्ट अफ नोबेल’ भन्ने पुस्तकमा चेप्टो (फ्लाट) र गोलो (राउन्ड) पात्रका बारेमा व्याख्या गरेका छन् । उनका अनुसार चेप्टो पात्र भनेको एकल विचार वा गुणले निर्माण भएको हुन्छ र धेरै व्यक्तिगत विवरण प्रस्तुत गरिएको हुन्छ जसले गर्दा एकै वाक्यमा वर्णन गर्न सकिन्छ ।

ऋषिराज बरालले पात्रलाई परिभाषित गर्दै भनेका छन् “उक्त आख्यानको कथावस्तुसित विविध कथानक तथा तन्तुहरूलाई गति दिने माध्यमहरूलाई पात्र भनिन्छ” (बराल, २०५६ : ३२) । उनले यसरी कथानक तथा तन्तुहरूलाई गति दिने वा गतिशील बनाउने माध्यमहरूलाई पात्र भनिन्छ भनी पात्र सम्बन्धी आफ्नो धारणा व्यक्त गरेका छन् । त्यसैगरी दयाराम श्रेष्ठका अनुसार “आख्यानको कथावस्तुको स्थापत्यकलामा पात्रहरूले त्यस्तो स्तम्भ भूमिका खेल्दछन्, जसबाट आख्यानात्मक कृतिको संरचना तयार हुन्छ” (श्रेष्ठ, २०५७ : १०) । श्रेष्ठले पात्रलाई आख्यानमा स्तम्भ भूमिकाका रूपमा परिभाषित गरेका छन् । श्रेष्ठले नै आफ्नो अर्को पुस्तकमा पात्रलाई यसरी परिभाषित गरेका छन् “पात्र भनेको कथानकको योजना गर्दा प्रयोग गरिने उपकरणलाई क्रमबद्धता गर्ने एक अत्यावश्यक माध्यम हो” (श्रेष्ठ, २०३९ : ३०) । त्यस्तै पात्र सम्बन्धी परिभाषा गर्ने क्रममा नेपाली विद्वान्हरू कृष्णहरि बराल र नेत्र एटमका अनुसार उपन्यास भित्र कुनै विशेषता बुझाउन व्यवस्थित रूपले प्रयोग गरिने प्राणीलाई पात्र भनिन्छ (बराल र एटम, २०५८ : ३०) । खगेन्द्र लुइँटेलले “साहित्यिक कृति वा संकथनमा संलग्न वा प्रयुक्त व्यक्ति वा चरित्रलाई पात्र भनिन्छ” भन्दै आख्यानमा प्रयुक्त व्यक्ति वा चरित्रलाई पात्र ठानेको पाइन्छ(लुइँटेल, २०६० : ८६) । राजेन्द्र सुवेदीका अनुसार “आख्यानको कथानकलाई अगाडि बढाउँदै मानव जीवनको व्यापक भाष्य उतार्ने तŒवलाई पात्र भनिन्छ”(सुवेदी, २०५३ : १७) । त्यस्तै कृष्णचन्द्रसिंह प्रधानका अनुसार “कुनै पनि कृतिमा जीवनको बाह्य र आन्तरिक प्रवृत्तिहरूको मूल व्यञ्जनासित सम्बद्ध हुने मानवीय वा मानवेतर प्राणीलाई पात्र भनिन्छ (प्रधान, २०५२ : ८) । त्यसरी नै केशवप्रसाद उपाध्यायले आफ्नो ग्रन्थ ‘साहित्य प्रकाश’ मा पात्र सम्बन्धी परिभाषा दिएको पाइन्छ । उनका अनुसार “चरित्र त्यो माध्यम हो जसका आधारमा कुनै घटनाको कल्पना गरी यथार्थको प्रस्तुतीकरणको प्रयास गरिन्छ” (उपाध्याय, २०४९ : १४७) ।

## १. ३ पूर्वकार्यको समीक्षा

नेपाली भाषा साहित्यको साधनामा लगभग ६ दशक समय बिताएका खण्डकाव्यकार सिद्धिचरण श्रेष्ठको जीवनी, व्यक्तित्व र कृतित्वका साथै ‘उर्वशी’ खण्डकाव्यको पनि कृतिपरक अध्ययन भइसकेको छ तथापि ‘उर्वशी’ खण्डकाव्यका पात्रहरूको बारेमा गहन अध्ययन हुन सकेको छैन । श्रेष्ठको ‘उर्वशी’ खण्डकाव्यको पात्रहरूको बारेमा यस अगि जे–जति अध्ययन भएका छन् । तिनलाई यहाँ काल क्रमानुसार प्रस्तुत गरिएको छ ।

भानुभक्त पोखरेलले ‘साहित्यिक अनुशीलन’ (२०३५) नामक ग्रन्थमा कवि श्रेष्ठको प्रबन्धकारिता र कवित्वको उत्कर्षको चर्चा गर्ने क्रममा सिद्धिचरणले‘उर्वशी’ खण्डकाव्य लेखेर आफूमा प्रबन्धकारिता भएको कुरा प्रमाणित गरेको उल्लेख गरेका छन् (२०३५ : १३४) ।

शम्भुप्रसाद कोइरालाले ‘सिद्धिचरण श्रेष्ठको जीवनी, व्यक्तित्व र कृतित्व’(२०३७) नामक शोधग्रन्थमा अन्तर्द्वन्द्वमय सञ्चेतनाले भरिएको उर्वशी खण्डकाव्यको मुक्तक छन्दलाई मात्र हेर्ने हो भने पनि मुक्तक छन्दको पहिलो कुशल प्रयोग प्रबन्धकाव्य ‘उर्वशी’ मा भएको छ भनी उल्लेख गरेका छन् (२०३७ : ३७) । उनले यहाँ उर्वशी खण्डकाव्यको मुक्तक छन्दको खुब प्रशंसा गरेका छन् तर पात्रसम्बन्धी केही भनेका छैनन् ।

नरेन्द्रराज चापागाईले केही कृति केही प्रतिकृति (२०३८) नामक पुस्तकमा‘उर्वशी’ एउटा सानो खण्डकाव्य भएर पनि अनन्तताको एक प्रदीप्त ज्वाला हो जसमा कविजीवनको सिङ्गै जीवन घटेको छ भनी उल्लेख गरेका छन् (२०३८ : ८) ।

ताना शर्माले भानुभक्तदेखि तेस्रो आयासम्म (२०५०) नामक कृतिमा कुण्ठित यौनको अल्झो नै उर्वशीको दर्शन हो भनी उल्लेख गरेका छन्(२०५० : ७६) ।

डा. गार्गी शर्माले सिद्धिचरणका खण्डकाव्यको अध्ययन (२०५१) नामक पुस्तकमा उर्वशी खण्डकाव्यका बारेमा चर्चा गरेका छन् । त्यहाँ उनले भावभसृणतामा चुलिएको उर्वशीले नेपाली खण्डकाव्यको इतिहासमा उच्चासन पाएको उल्लेख गरेका छन् (२०५१ : ७०) ।

## १.५ अध्ययनको औचित्य

खण्डकाव्यकार सिद्धिचरण श्रेष्ठद्वारा रचित ‘उर्वशी’ को प्रकाशनपछि यस खण्डकाव्यका बारेमा विभिन्न पत्रपत्रिकाहरू, पुस्तकहरू तथा शोधपत्रहरूमा अनेक समीक्षाहरू भएका छन् । यी विविध समीक्षा तथा टीका–टीप्पणीहरू भएको पाइए तापनि पात्रवित्रधानका दृष्टिले वा पात्र प्रयोगगत दृष्टिले यस खण्डकाव्यको अध्ययन तथा विश्लेषण भएको छैन । त्यसैले पात्रीय दृष्टिले यस खण्डकाव्यको अध्ययन हुन औचित्यपूर्ण हुनेछ । साथै यसबाट नेपाली खण्डकाव्यको विश्लेषणको एउटा बेग्लै पद्धति पनि स्थापित हुने भएकाले प्रस्तुत शोधको औचित्य पुष्टि भएको छ ।

## १.६ शोधकार्यको सीमाङ्कन

सिद्धिचण श्रेष्ठले नेपाली साहित्यमा विशेषतः कविता विधामा कलम चलाए पनि उनका अनेक काव्यकृति रहेका छन् । प्रस्तुत शोधकार्यमा श्रेष्ठद्वारा रचित तथा प्रकाशित ६ वटा खण्डकाव्यहरू मध्ये ‘उर्वशी’ को मात्र अध्ययन विश्लेषण गरिएको छ । श्रेष्ठका अन्य खण्डकाव्यलाई अध्ययनमा समेटिने छैन भने उर्वशी खण्डकाव्यकै पनि अन्य तŒवका कोणबाट स्थूल र पात्रविधानका कोणबाट सूक्ष्म विवेचना गरिएको छ । यही नै प्रस्तुत शोधको सीमा रहेको छ ।

## १.७ शोधविधि

प्रस्तुत शोधकार्यलाई निम्नानुसार प्रस्तुत गरिएको छ ।

## १.७.१ सामग्री सङ्कलनको विधि

प्रस्तुत शोधकार्यको निम्ति अपेक्षित सामग्रीहरूको सङ्कलन मुख्य रूपमा पुस्तकालयीय अध्ययन पद्धतिबाट गरिएको छ भने कतिपय सामग्रीहरूको सङ्कलन गर्दा शोधनिर्देशक, प्राध्यापक, विषयविशेषज्ञ तथा समीक्षकहरूबाट पनि मौखिक जानकारी लिइएको छ ।

## १.७.२ अध्ययन विधि

प्रस्तुत शोधकार्यको विषय उर्वशी खण्डकाव्यमा पात्रविधान भएकाले तत्सम्बन्धी सामग्रीको अध्ययन गर्दा मुख्यतः खण्डकाव्यको पात्र सम्बन्धी पूर्वीय तथा पाश्चात्य सैद्धान्तिक धारणाको उपयोग गरिएको छ । पात्र सम्बन्धी सैद्धान्तिक मान्यता अवलम्बन गरी व्याख्या, विश्लेषण, तुलना आदि विधि अङ्गीकार गरिएको छ ।

## १.८ शोधपत्रको रूपरेखा

प्रस्तुत शोधकार्यलाई सुसङ्गठित र सुव्यवस्थित तुल्याई प्रस्तुत गर्नका लागि पाँच वटा परिच्छेद बनाइएको छ र ती पाँच वटा परिच्छेद अन्तर्गत पनि शीर्षक र उपशीर्षकहरू रहेका छन् । यस शोधपत्रको परिच्छेदगत रूपरेखा निम्नानुसार रहेको छ ।

खण्डकाव्यकार सिद्धिचरण श्रेष्ठ वि.सं. १९६९ साल जेठ ९ गते ओखलढुङ्गामा जन्मिएका हुन् । श्रेष्ठ मुख्यतः साहित्यको कविता विधामा कलम चलाउने सुप्रसिद्ध कवि हुन् । आफ्नो जन्मथलो ओखलढुङ्गामा नै शैशवकाल विताएका श्रेष्ठको औपचारिक अध्ययन कक्षा आठसम्मको रहेको छ । थोरै मात्र औपचारिक अध्ययन गरेका श्रेष्ठले निरन्तर रूपमा अङ्ग्रेजी र नेपाली साहित्यको अध्ययन गरेका हुन् । साहित्य लेखनमा मुख्यतः आमाबाबुबाट प्रेरणा पाएका श्रेष्ठले पाश्चात्य साहित्यकारहरू साथै नेपाली साहित्यका स्रष्टा लक्ष्मीप्रसाद देवकोटा, लेखनाथ पौड्याल र नेपाल (नेवारी) भाषाका चित्तधर हृदय, पूर्णबहादुर आदिसँग संसर्ग गरे र कविता लेख्न उत्प्रेरित भएका हुन् ।

लेखनका दृष्टिले सिद्धिचरण श्रेष्ठको पहिलो कविता ‘सन्ध्या’ हो र उक्त कविता उनको कोपिला (२०२१) कविता सङ्ग्रहमा समाविष्ट छ । प्रकाशनका दृष्टिले उनको पहिलो कविता वि.सं. १९९० फागुनको ‘गोरखापत्र’ मा प्रकाशित‘भुइँचालो’ हो ।