# परिच्छेद – एक

## १. विषय परिचय

कवि नरेन्द्रबहादुर श्रेष्ठको जन्म वि.स. २००४ असोज ९ गते काठमाडौँको यट्खामा भएको हो । उनको शिक्षा स्नातक तह (वी.ए) सम्मको रहेको छ । जन्मनु भन्दा ३ महिना अगाडि नै बुवा पूर्णबहादुर श्रेष्ठको मृत्यु भइसकेको कारण उनको बुवाको अभिभावकत्वको माया पाउन सकेका थिएनन् । कवि नरेन्द्रबहादुर श्रेष्ठ पेसाका हिसाबले एक कुशल व्यापारी हुन् ।

साहित्य लेखनको प्रेरणा आफ्नो आमालाई बनाउने कवि श्रेष्ठको पहिलो प्रकाशित कृति ‘ऊ भएर मेरो अभिव्यक्ति (२०४६) कविता सङ्ग्रह हो । विभिन्न त्रिवेणी काव्य चिन्तना जस्ता पत्रपत्रिकाको पनि सम्पादन गरिसकेका श्रेष्ठले उपत्यका व्यापी साहित्य सम्मेलनमा गद्यतर्फ सान्त्वना (२०२९ जेष्ठ २५), व्यथित काव्य पुरस्कार(२०५०), वि.डी. त्यागी साहित्य सम्मान (२०६६), अलिमियाँ लोक वाङमय प्रतिष्ठान सम्मान (२०६७), महाकवि देवकोटा शतवार्षिकी सम्मान (२०६७) आदि सम्मान तथा पुरस्कारहरू पनि प्राप्त गरिसकेका छन् । श्रेष्ठले थाइल्याण्ड, जर्मनी, चीन, अमेरिका आदि देशहरू समेत भ्रमण गरिसकेका छन् । साथै विभिन्न प्राकृतिक रुखका हाँगा बिँगाबाट आफ्नो कलाको सुन्दर माध्यम अपनाई सिंगो मूर्तिको निर्माण र उसको अभिव्यक्ति आफ्नो कलाद्वारा प्रस्तुत गर्न पनि श्रेष्ठ त्यत्तिकै सिपालु छन् । यसरी उनका प्रकाशित कृतिहरू, ‘ऊ भएर मेरो अभिव्यक्ति’ (२०४६) र नेवारी भाषाको ‘प्याय् चाःगु सः’ (२०४८) र ‘सालिकको साम्राज्य’ (२०६७) कविता सङ्ग्रह रहेका छन् । उनी आफ्नो प्रकाशित कृतिहरूमा आफू बाँचेको युग प्रति असन्तुष्ट रहेको पाइन्छ । स्वच्छन्दतावादी धाराका कवि श्रेष्ठ सामाजिक यथार्थवादी धारमा रहेर पनि कविता सिर्जना गर्न इच्छुक देखिन्छन् । समाजका विकृति र विसङ्गति प्रति व्यङग्य प्रहार गर्ने उनले कलाका माध्यमबाट पनि क्रान्ति गरेका छन् । यसरी कवितामा मिसिएका कलाकार श्रेष्ठ आफ्नो कवितामा प्रेम पक्षको पनि विशेष स्थान दिन कहिले पछाडि रहेनन् ।

## १.२ प्रकाशित कृति

वि.सं. २०१८ सालदेखि ‘झर्ना’ शीर्षकको कविता प्रकाशित भएदेखि कविता लेखन कार्यलाई निरन्तरता दिदै आइरहेका नरेन्द्रबहादुर श्रेष्ठले पहिलो कविता सङ्ग्रह‘ऊ भएर मेरो अभिव्यक्ति’ (२०४६) सालमा भारत निराला प्रकाशनले प्रकाशन गरेको थियो । यसमा जम्मा २३ वटा कविताहरू सङ्ग्रहित छन्, जसलाई तिन समूहमा बाँडिएको छ । समूह ‘क’ मा ‘ऊ भएर मेरो अभिव्यक्ति’ भित्र ८ वटा कविताहरू, समूह‘ख’ मा ‘म र माछापुच्छ्रे’ र समूह ‘ग’ मा ‘मेरी प्रियसीलाई’ भन्ने नाम दिइएको छ । ५६ पेज भएको यस कविता सङ्ग्रहको सम्पादन तथा प्राक्कथन डा. तारानाथ शर्माको रहेको छ भने आर्शीवचन सिद्धिचरण श्रेष्ठको रहेको छ । राष्ट्रियतापरक, प्रकृतिपरक प्रेमपरक र अन्य विविध विषयवस्तुका आधारमा कविता रचना गरिएको यस सङग्रहमा ६ हरफे मुक्तकीय शैलीका कवितादेखि लिएर ४९ हरफसम्मका कविताहरू रहेका छन् । ‘प्याय्चाः गु सः (२०४८) नरेन्द्र बहादुर श्रेष्ठको दोस्रो प्रकाशित कविता सङ्ग्रह भए तापनि यो नेवारी भाषाको पहिलो कविता सङ्ग्रह हो । जम्मा ३० वटा कविता रहेको यस सङ्ग्रहमा ६२ पेज रहेको छ ।जम्मा ३० वटा कविताहरु समेटिएको छ यस सङ्ग्रहमा ९ वटा कविताहरूनरेन्द्रबाट रचिएका नयाँ नेपाली कविताको अनुवादित रूप हो भने बाँकी २१ वटा कविता ‘ऊ भएर मेरो अभिव्यक्ति’ सङ्ग्रहका कविताहरुको नेवारी भाषामा अनुवादित रुप हो । ‘प्याय्चाः गु सः को नेपाली अनुवाद ‘प्यासी स्वर’ भन्ने बुझिन्छ ।यसरी कवि नरेन्द्र बहादुर श्रेष्ठले थुप्रै फुटकर कविताहरू विभिन्न पत्र–पत्रिकामा छपाउने क्रममा १९ वर्ष पछाडि आफ्नो तेस्रो कविता सङ्ग्रह ‘सालिकको साम्राज्य’ जनमत प्रकाशन नेपाल (२०६७) प्रकाशन गरेका छन् । यस कविता सङ्ग्रहमा जम्मा ४३ वटा कविताहरू रहेका छन् । युग, जीवन, समाज, जगत्, प्रकृति, संस्कृति, राष्ट्र, विश्वबोध, चेतना समेटिएको यस सङ्ग्रहका कविताहरू ७/८ पङ्क्तिको आयाममा विस्तारित छन् भने सबैभन्दा लामो कविताको रुपमा उनासी पङ्क्तिको आयाममा विस्तारित ‘एउटा बूढो भन्छ’ शीर्षकको कविता रहेको छ । यसरी नरेन्द्रबहादुर श्रेष्ठका जम्मा २ वटा नेपाली कविता सङ्ग्रह प्रकाशित भइसकेका छन् । जसमध्ये ‘ऊ भएर मेरो अभिव्यक्ति’ २०४६, ‘प्याय्चाः गु सः २०४८ (नेवारी कविता सङ्ग्रह) र ‘सालिकको साम्राज्य’ २०६७ कविता सङ्ग्रह रहेका छन् । सङ्ख्यात्मक रूपले कमै भए पनि श्रेष्ठका कविताहरू निकै गुणात्मक छन् । बहुमुखी प्रतिभाका धनी श्रेष्ठ नाटक, मूर्तिकलाकार, गीतकार, समाजसेवी सम्पादक आदि विविध रूपमा चिनिन्छन् । देश–विदेशको भ्रमण गरिसकेका श्रेष्ठले विभिन्न सम्मान–पत्र तथा पुरस्कार प्राप्त गरिसकेका छन् । अझै पनि उनी कविता लेखनमा निरन्तरता दिइरहने विचार व्यक्त गर्छन् किनकी कविता लेख्नुलाई उनी आफूले देखेका, भोगेका अनुभवहरूको सङ्गालो भन्छन् ।

## १.३ अध्ययनको औचित्य र महŒव

साहित्यकार नरेन्द्रबहादुर श्रेष्ठका जीवनी व्यक्तित्व र कृतित्वमा केही चर्चा परिचर्चा पाइए पनि उनका प्रकाशित कविता कृतिहरूको व्यवस्थित ढंङ्गले व्यापक अध्ययन र अनुसन्धान हालसम्म नभए काले यसको बारेमा समग्र रूपमा गरिएको यो अध्ययन अनुसन्धान गर्न नै प्रस्तुत शोधकार्यको औचित्य रहेको छ । उनका व्यक्तिगत प्रवृतिहरूको जानकारी गराउन यस शोधकार्यको महत्व रहेको छ । साथै उनका कविता कृतिहरूको अध्ययन गरी नव प्रतिभाहरूलाई हौसला प्रदान गर्ने पक्षमा पनि यसको त्यतिकै महत्व रहेको छ । साथै उनका कविता कृतिहरूको अध्ययन गरी नव प्रतिभाहरूलाई हौसला प्रदान गर्ने पक्षमा पनि यसको त्यत्तिकै महत्व रहेको छ । र यस्तै अन्य कविता कृतिहरूको बारेमा अध्ययन गर्न चाहने शोधार्थीहरूका लागि पनि प्रस्तुत शोधकार्य निकै महत्वपूर्ण रहेको छ ।

## १ .३ शोधविधि

प्रस्तुत शोध कार्य सम्पन्न गर्न शोधार्थीको आवश्यकताको लागि शोधनायक सँगको कुराकानी, शोधनायकका मूल कृतिहरू तथा अन्य फुटकर रचनाहरूबाट प्राप्त लिखित एवम् मौखिक जानकारी आदिलाई लिइएको छ । साथै यस कृतिका लेखक र अन्य तत्सम्बन्धी विज्ञहरूसँग सम्पर्क राखी जानकारी लिइने भएकाले सम्पर्क विधि अपनाई साहित्यिक विधाका विभिन्न पुस्तक, पत्रपत्रिकाहरूमा भएको समीक्षा, समालोचना आदिसँग सम्बन्ध राख्नु पर्ने भएकाले पुस्तकालयीक पद्धति पनि अपनाई शोधपत्र तयार गरिएको छ ।

# परिच्छेद – दुई

# कवि नरेन्द्रबहादुर श्रेष्ठको व्यक्तित्व र कृतित्व

## २.१ जन्म जन्मस्थान र वाल्यकाल

कवि नरेन्द्रबहादुर श्रेष्ठको जन्म वि.सं. २००४ असोज ९ गते काठमाडौँको यट्खामा भएको हो । उनका पिताको नाम पूर्णबहादुर श्रेष्ठ र माताको नाम सुभद्रादेवी श्रेष्ठ हो ।१२उनी जन्मनु भन्दा ३ महिना अगाडि नै पिता पूर्णबहादुर श्रेष्ठको मृत्यु भएको कारण उनको बाल्यकाल मामाघरमा नै वित्यो । नरेन्द्रलाई कुनै दुःख, पिडा नहोस् भनेर माता सुभद्रादेवीले पालन पोषण गरेकी थिइन् ।

२.२ शिक्षादीक्षा   
२.२.१ अक्षरारम्भ   
नरेन्द्रलाई सुरुमा माता सुभद्रादेवी र मामा कृष्णलाल श्रेष्ठले अक्षर चिनाएका थिए । उनले मामाघरदेखि नै शिक्षा आरम्भ गरेका थिए । नरेन्द्रले इन्द्रचोकको मखन बस्दा चोकाँछे गल्ली र बटुटोलमा रहेको अनौपचारिक पाठशालामा पढेका थिए भने क्षेत्रपाटी बस्दा न्ह्योखामा रहेको अनौपचारिक पाठशालामा पढेका थिए ।

२.२.२ विद्यालय शिक्षा   
नरेन्द्र वि.सं. २०१० सालमा भगवतीबारीम रहेको शान्ति निकुञ्ज विद्यालयमा भर्ना भएका थिए । उनले त्यहाँ चारसम्म पढे र वि. सं. २०२४ सालमा जुद्धोदय मा.वि. कक्षा ५ मा भर्ना भए । नरेन्द्रले २०२४ सालमा एस.एल.सी. दोस्रो श्रेर्णीमा उत्तीर्ण गरेका थिए ।१४उनको दश कक्षासम्मको सम्पूर्ण पढाइ खर्च आमाले नै बेहोरेकी थिइन् ।

## २.२.३ उच्च शिक्षा

नरेन्द्र एस.एल.सी. पास गर्ने वित्तिकै आइ.ए. पढ्न त्रि.चन्द्र कलेजमा भर्ना भए । त्यहाँ उनको पढाई त्यति राम्रो नभएकोले उनी व्यापारतिर लागे त्यसपछि उनी विराटनगर गएर महेन्द्रमोरङ आदर्श क्याम्पसमा भर्ना भए । त्यहाँबाट उनले वि.सं. २०२८ सालमा आई.ए. तेस्रो श्रेणीमा उत्तीर्ण गरे ।१५उनले त्यहाँ करिब ६ महिना मात्र वि.ए. पढे र आफू व्यापार पेशातिर नै अग्रसर भए ।

## २.३ वैवाहिक जीवन र छोराछोरी

कवि कवि नरेन्द्रबहादुर श्रेष्ठको विवाह वि.सं. २०३३ साल माघ १२ गते भएको हो । सङ्खुवासभाको चैनपुर बस्ने भीमप्रसाद श्रेष्ठ र बुद्धलक्ष्मी श्रेष्ठको सुपुत्री निरु श्रेष्ठसँग उनको विवाह भएको थियो ।१६उनका दुई २ छोरा मध्ये जेठा विवाहित छोरा निश्चलबहादुर श्रेष्ठ लक्ष्मी बैकमा काम गर्छन् भने कान्छा अविवाहित छोरा निकेश अमेरिकामा नै अध्ययनरत छन् ।

२.४ आर्थिक अवस्था

नरेन्द्रले सानैदेखि पिताको अभिभावकत्व पाएका थिएनन् । उनको सम्पूर्ण दुःख पीडा आमाले नै व्यहोरेकी थिइन् । उनकी आमा पनि बेरोजगार नै थिइन् । वि.सं. २००४ देखि वि.सं. २०२४ सालसम्म उनीहरूको आर्थिक अवस्था नरेन्द्रका काका जुद्धबहादुरले नै हेरेको पाइन्छ ।१७यसरी उनको आर्थिक अवस्था मध्यास्तरको नै देखिन्छ ।

## २.५ जागिरे तथा व्यापारी जीवन

कवि नरेन्द्रबहादुर श्रेष्ठ एस.एल.सी दिए लगत्तै आफ्ना फुपाजु पूर्णदास श्रेष्ठसँग मोती, मुगा, पन्ना, आदिको व्यापार गर्ने गर्दथे ।१८यो व्यापारपछि वि.सं. २०२७ सालमा यु.एन.डि.पी.को सडक सर्वेक्षण पदमा जागिर पनि खाएका थिए । वि.सं. २०२८ मा काठमाडौँ छाडेर बिराटनगर गए । त्यहाँ उनले जुटको व्यापार गर्न थाले । यसले नरेन्द्रलाई जागिर भन्दा व्यापार नै फलदाय भएको हुनाले व्यापारी पेसा नै उनको मुख्य पेसा बन्न पुग्यो ।

## २.६ लेखन प्रेरणा र प्रभाव

नरेन्द्रलाई वंशानुगत रूपले हेर्दा पनि उनको लेखन प्रेरणामा वंशाणुगत विशेषता देखिन्छ । वि.सं. २०१७ सालमा रेडियो नेपालबाट बालकार्यक्रम मार्फत आफुले रचनागरेको ‘भानुको स्मृति’, शीर्षकको कविता वाचन गरे ।१९यसरी उनको वंशानुगत विशेषता लगायत उनका कविताहरू प्रकाशन गर्न सहयोग गर्ने विभिन्न पत्र पत्रिकाहरूसाथै काठमाडौँमा भैरहने साहित्यिक भेलाहरू तथा आफूले प्राप्त मान, सम्मान पुरस्कारहरू आदिले नै उनलाई लेखन प्रेरणाको मुख्य प्रभाव पारेको पाइन्छ ।